# Eil Sul euz ann Azvent

| ◄ Ar Zul kenta euz ann Azvent | Eil Sul euz ann Azvent | Trede Sul euz ann Azvent ► |
Iann-Vadezour, er prizoun, o veza klevel hano euz oberou Jezuz-Krist, a gasaz daou euz he ziskibien da goms outhan evelhenn : c’hui eo ann hini a dle dont, pe eunn all a c’hortozimp-ni ? Ha Jezuz a reaz dez’ho ar respount-ma : It ha diskuillit da Iann ar pez oc’h euz klevet ha guelet. Ann dud dall a gav ar sklerijen, ar re gamm, ar c’herzet, ar re vouzar, ar c’hlevet, ann dud lor en em gav pare, ann Aviel zo prezeget d’ar beorien. Hag euruz neb ne gavo ket gual gentel ennhon-me.
Epad ma’z ea ar re-ma gant ho hent, Jezuz en em lakeaz da goms d’ar bobl divar benn sant Iann. Da velet petra hoc’h c’hui eat pell dioc’h ann dud ? Da velet eur gorzenn kaset ha digaset gant ann avel ? Mes, da velet petra hoc’h eat ? Da velet eunn den guisket brao ha tom ? Neb a zoug ar guiskamanchou-ze a zo e palez ar rouaned. Da velet petra hoc’h eat eta pelloc’h ? Da velet eur prophet ? Ia, me lavar d’ehoc’h, mui eged eur prophet. Rak hennez eo a zo skrivet divar he goust : Setu ma kasan va Eal araozoc’h evit kempenn ann hent el leac’h ma tleit tremen.
Diskibien Iann-Vadezour a c’houlenne ouz Jezuz hag hen a ioa ar Mesii gortozet abaoue keit amzer. Eaz oa d’Hor Zalver lavaret ia pe nann. Mes, perak e vije kredet kent eged eunn all ? Hervez a zesk d’eomp he-unan, meur a hini a c’hoantai tremen evit ar Mesias, hag ho c’homsou brao a c’helfe, eleal, deseo aleiz a dud. Jezuz en em ro eta da anaout dre eur merk all skleroc'h, dre he oberou. Ar iec’hed roet d’ar glanvourien, ar vuez c’houezet adarre e tud varo, ann Aviel prezeget d’ar re baour. Divezatoc’h o skolia ar Iuzevien,o kemenn d’ezho beza var evez ouz ar fals-doktoret pe ar fals-propheted a raio prezegennou euz ar re gaera, e lavaro ive : pa viot nec’het o klask gouzout gant piou ema ar virionez, sellit ha sellit piz ouz oberou pep unan. Dioc’h kement-ze e c’houezoc’h pe du ema al lealdet, rak dioc’h ar frouez eo barn eur vezen.
Mad e ve eta d’ar gristenien a bep bro hag a bep amzer taoler pled ouz ar gentel-ma.
Pegen aliez, siouaz, ne vezont-hi ket touellet gant brasa enebourien Doue ! Var zigarez ma komzont brao ha ma lakeont, eur vech bennag, ho dourn enn hoc’h hini, c’hui ho c’hemer evit ho kuella mignouned, hag a heuill ho c’huzuliou treitour. Ne c’houzoc’h-c’hui ket e teu aliez ar bleiz d’en em guzat dindan kroc’hen ann danvad ? Heb dale e tispako he ivinou hag he skilfou. Diouallit na vec’h taget ganthan.
Diouz ann oberou eo barn ann dud. Rak-ze, abarz senti ouz kenteliou ann eil pe egile, grit eunn tamm enklask var he vuez, ha guelit petra eo. Ma’r d’eo kristen mad e peb hent, bezit a unan ganthan. Ma’r d’eo eur c’hristen laosk pe eur paian, bezet difizians euz he gomsou n’euz forz peger brao e vent troet.
C’hoant oc’h euz ive da c’houzout petra dalvezit hoc’h unan ? En em lakit dirag ar mellezour roet d’eomp gant Jezuz ; evesait ouz hoc’h oberou. Mac’h heuillit giziou ha kenteliou ar bed c’hui a labour evit ann ifern. Ma lezit ioulou direiz ar c’hik da chounit varnoc’h, ez oc’h eunn den kollet.
Ha pa ne rafec’h ket zoken eur vraz a zrouk, ne viot ket c’hoaz salvet anez ober eur vad bennag, rak ar vezenn ne zougo ket a frouez a vezo troc’het ha stlapet enn tan, hag ar zervicher didalvez a vezo taolet enn devalijenn.
Mes, pere eo ann oberou mad a c’houlenn Doue diganeoc’h ? N’euz ket ezomm d’ho c’hlask a bell diouzoc’h. Ne lavarer ket d’ehoc’h tremen ann deiz hag ann noz o pedi ; ober iuniou stank ha pinijennou kalet ; ann traou-ze a zo kaer ; mes, n’ho gortozer ket digant ann holl. Deveriou ho stad great penn-da-benn ; ho labouriou pemdeziek kinniget da Zoue ; ho poaniou a gorf pe a spered gouzanvet heb en em glemm ; eunn aluzen roet d’ar paour. eur zell a garantez ouz eur c’hlanvour keaz ; enn eur ger, gourc’hemennou Doue ha re ann Iliz miret a greiz kaloun, a rai eur zant euz pep hini ac’hanoc’h. Dre ann hent-ze eo e kerzit brema ? Ma n’her grit ket, chenchit heb dale.
Pedenn. — Va Doue, c’hui a roi da bep unan hervez he oberou, ha ne eostimp, var hon tremenvan, nemed ar pez on devezo hadet epad hor buez. Grit d’inn ar c’hras da zonjal aliez er virionez-ze evit ma lakinn da dalvezout d’ho kloar ha d’am zilvidigez ann holl amzer am euz c’hoaz da dremen er bed-ma. Evel-se-bezet-great.